Is-Sitt Pitazz – Paragrafi 1731-1740 Illum qajmitni maltempata kbira. Ir-riħ kien qed ivenven, ix-xita nieżla bil-qliel, sajjetti jfaqqgħu l-ħin kollu. Bdejt nitlob li l-maltempata ma tikkawża l-ebda ħsara, meta smajt dan il-kliem: Għid il-kurunella li għallimtek, u l-maltemp jieqaf. Bdejt fil-pront ngħid il-kurunella u kien għadni lanqas biss spiċċajtha x'ħin il-maltempata waqfet f'daqqa waħda, u jiena smajt dan il-kliem: Permezz tal-kurunella intom tistgħu tiksbu kollox, jekk dak li intom titolbu jkun skont ir-rieda Tiegħi. Kif kont qiegħda nitlob għall-Polonja, smajt dan il-kliem: J iena għandi mħabba speċjali għall-Polonja, u jekk hi tkun ubbidjenti għar-rieda Tiegħi, jiena ngħolliha fil-qawwa u fil-qdusija. Minnha għad toħroġ il-ġamra li għad tħejji d-dinja għall-aħħar miġja Tiegħi. + Merħba lilek, Imħabba moħbija, ħajja ta' ruħi! Jiena nagħtik merħba, Ġesu', taħt dawn ix-xbihat umli tal-ħobż. Merħba, Ħniena l-iktar ħelwa, li titferra' għall-erwieħ. Merħba, Tjubija infinita, li tferra' kullimkien ix-xmajjar tal-grazzji Tiegħek. Merħba, O Dija mgħottija b'velu, id-Dawl tal-erwieħ. Merħba, O Għajn ta' ħniena li ma tispiċċa qatt, O Għajn l-iżjed safja li minnha joħorġu jgelglu għalina l-ħajja u l-qdusija. Merħba, Għaxqa ta' erwieħ safjin. Merħba, Tama waħdanija ta' erwieħ midinbin. O Ġesu' tiegħi, naf li hemm żminijiet meta jiena la jkolli ħsibijiet għoljin lanqas spirtu li jogħla 'l fuq. Jiena nissaporti lili nnifsi bil-paċenzja u nammetti li jiena dak li jiena, għax kulma hu sabiħ hu grazzja mingħand Alla. U għalhekk jiena numilja ruħi profondament u nsejjaħ l-għajnuna Tiegħek; u l-grazzja taż-żjara ma ddumx ma tiġi f'qalb umli. O verġni, fjura sabiħa, Int m'intix ser tibqa' ħafna iżjed f'din id-dinja. O, xi ġmiel is-sbuħija tiegħek, Għarusa safja tiegħi. L-ebda numri ma jistgħu jgħodduk. Kemm hi għażiża l-fjura verġinali tiegħek! Id-dija tiegħek xejn ma jista' jtellifha; Hija kuraġġuża, b'saħħitha, ħadd ma jirbħilha. Id-dija tgħammex tax-xemx ta' nofs inhar Tiddallam fil-preżenza ta' qalb verġni. Ma nista' nara xejn ikbar mill-verġnita' Hija fjura meħuda mill-Qalb Divina. O verġni ġentili, warda tfuħ, Għalkemm hemm ħafna slaleb f'din l-art, L-ebda għajn ma rat, lanqas qatt daħal f'moħħ il-bniedem X'hemm jistenna ruħ verġni fil-ġenna. O verġni, ġilju abjad bħas-silġ, Inti tgħix għal kollox u biss għal Ġesu' U fil-kalċi safi tal-qalb tiegħek Hemm għamara li togħġob lil Alla nnifsu. O verġni, ħadd m'hu ser ikanta l-innu tiegħek, Fl-għanja tiegħek tinsab moħbija l-imħabba ta' Alla. L-anġli stess ma jistgħux jifhmu Dak li l-verġni jkantaw lil Alla. O verġni, il-fjura tiegħek tal-ġenna Tisboq il-ġmiel kollu ta' din id-dinja U għalkemm id-dinja ma tistax tifhmek, Hija titbaxxa bl-umilta' kollha quddiemek. Għalkemm il-mogħdija tal-verġni hi mimlija xewk, U ħajjitha kkuntlarjata b'ħafna slaleb, Min hu kuraġġuż bħalha? Xejn ma jkissirha; xejn ma jista' jirbħilha. O verġni, anġlu ta' din l-art, Il-kobor tiegħek taf bih il-Knisja kollha. Int toqgħod għassa quddiem it-tabernaklu U, bħal Serafin, issir imħabba kollok kemm int. Darba, x'ħin kont fuq il-veranda, rajt li ċerta persuna kienet inkwetata b'tentazzjonijiet qawwijin dwar il-qrar għax kienet tiddubita kemm hu sigriet. Għalkemm kont naf l-istat ta' dik ir-ruħ, ma bdejtx il-konverżazzjoni jiena stess. X'ħin sibna ruħna waħedna, hija fetħet qalbha miegħi u qaltli kollox. Wara li tkellimna xi ftit, hija qaltli, "Issa ninsab fil-paċi; ruħi rċeviet ħafna dawl." Illum Ġesu' għarrafni li kelli nitkellem ftit li xejn ma' ċerta soru reliġjuża. Grazzja speċjali mingħand Alla weżnitni waqt li konna qegħdin nitkellmu, li ma kellhiex tkun għall-glorja ta' Alla li kieku ma kenitx għal din il-ħaġa. Il-Mulej qalli, Idħol fil-Purgatorju spiss, għax jeħtiġuk hemmhekk. O Ġesu' tiegħi, jiena qiegħda nifhem x'ifissru dan il-kliem li Inti qiegħed tgħidli, imma l-ewwel ħallini nidħol fit-teżor tal-ħniena Tiegħek. 1739. Ikteb, binti li Jiena l-istess ħniena mar-ruħ niedma. L-ikbar miżerja tar-ruħ ma tqanqallix ir-rabja; imma, pjuttost, Qalbi titqanqal lejha bi ħniena kbira. O Ġesu' tiegħi agħtini s-saħħa biex inkun niflaħ għat-tbatija biex ma noqgħodx nitkerraħ meta jkolli nixrob mit-tazza tal-imrar. Għinni Inti stess sabiex is-sagrifiċċju tiegħi jkun jogħġbok. Tħallihx jittebba' bl-egoiżmu tiegħi, ukoll jekk ikollu jtul għal ħafna snin. Jalla l-intenzjoni retta tagħmlu jogħġbok, frisk u mimli ħajja. Din ħajti hija taqbida kontinwa, sforz il-ħin kollu sabiex nagħmel ir-rieda qaddisa Tiegħek; imma jalla dak kollu li hemm ġo fija, kemm il-miżerja kif is-saħħa tiegħi, ifaħħrek, O Mulej.
Djarju ta' Swor Fawstina – Is-6 Pitazz (par.1731-1740)